ସ୍ମିଥ୍ଙ୍କ ଶତକଃ ଚତୁର୍ଥ ଆଶେସ ଟେଷ୍ଟ ଡ୍ର\nଷ୍ଟିଭ୍ ସ୍ମିଥ୍ଙ୍କ ୨୩ତମ ଟେଷ୍ଟ ଶତକ ଯୋଗୁ ଅଷ୍ଟ୍ରେଲିଆ ଏଠାରେ ଚାଲିଥିବା ଇଂଲଣ୍ଡ ବିପକ୍ଷ ଚତୁର୍ଥ ଆଶେସ ଟେଷ୍ଟ ଡ୍ର' ରଖିପାରିଛି।\nସ୍ମିଥ୍ଙ୍କ ଶତକଃ ଚତୁର୍ଥ ଆଶେସ ଟେଷ୍ଟ ଡ୍ର\t December 31st, 00:34 AM December 31st, 00:34 AM\nମେଲବୋର୍ନ, ୩୧ା୧୨ (ଏଏଫ୍ପି)-ଷ୍ଟିଭ୍ ସ୍ମିଥ୍ଙ୍କ ୨୩ତମ ଟେଷ୍ଟ ଶତକ ଯୋଗୁ ଅଷ୍ଟ୍ରେଲିଆ ଏଠାରେ ଚାଲିଥିବା ଇଂଲଣ୍ଡ ବିପକ୍ଷ ଚତୁର୍ଥ ଆଶେସ ଟେଷ୍ଟ ଡ୍ର' ରଖିପାରିଛି। ଏହି ମ୍ୟାଚରେ ଭଲ ପ୍ରଦର୍ଶନ କରି ଭ୍ରମଣକାରୀ ଦଳ ସିରିଜରେ ପ୍ରଥମ ବିଜୟ ହାସଲ ଲକ୍ଷ୍ୟରେ ଥିଲା। ମାତ୍ର ଅଷ୍ଟ୍ରେଲୀୟ ଅଧିନାୟକଙ୍କ ଅପରାଜିତ ଶତକ ଦ୍ୱାରା ତାହା ସମ୍ଭବ ହୋଇ ପାରିନାହିଁ। ଇଂଲଣ୍ଡ ବୋଲିଂର ଦୃଢ ମୁକାବିଲା କରି ସ୍ମିଥ୍ ୧୦୨ ରନ କରି ଅପରାଜିତ ରହିଥିଲେ। ସିରିଜରେ ଏହାଥିଲା ତାଙ୍କ ତୃତୀୟ ଶତକ। ମେଲବୋର୍ନ ପିଚ୍ରେ ଟେଷ୍ଟରେ କ୍ରମାଗତ ୪ଟି ଟେଷ୍ଟ ଶତକ ହାସଲ କରିବାରେ ସ୍ମିଥ୍ କିମ୍ବଦନ୍ତୀ ଡନ୍ ବ୍ରାଡମ୍ୟାନଙ୍କ ସମକକ୍ଷ ହୋଇ ପାରିଛନ୍ତି। ଏହା ଛଡ଼ା ସେ ରିକି ପଣ୍ଟିଂଙ୍କ ରେକର୍ଡ ସମକକ୍ଷ ମଧ୍ୟ ହୋଇ ପାରିଛନ୍ତି। ପୂର୍ବରୁ ଟେଷ୍ଟ ଇତିହାସରେ ଗୋଟିଏ କ୍ୟାଲେଣ୍ଡର ବର୍ଷରେ ଏକାଧିକ ଥର ୬ଟି ଶତକ ହାସଲ କରିବାରେ ପଣ୍ଟିଂ ଏକମାତ୍ର ବ୍ୟାଟ୍ସମ୍ୟାନ ଥିଲେ। ଶନିବାର ମ୍ୟାଚର ୫ମ ଦିବସରେ ଅଷ୍ଟ୍ରେଲିଆ ମାତ୍ର ୨ଟି ଉଇକେଟ ହରାଇଥିଲା। ଷ୍ଟମ୍ପ୍ସ ଅପସାରଣ ବେଳକୁ ଦଳ ୪ ଉଇକେଟ ବିନିମୟରେ ୨୬୩ ରନ କରିଥିଲା। ସ୍ମିଥ୍ଙ୍କ ସହ ମିଚେଲ ମାର୍ଶ ୨୯ ରନ କରି ଅପରାଜିତ ରହିଥିଲେ। ଘରୋଇ ଦଳ ପୂର୍ବରୁ କ୍ରମାଗତ ୩ଟି ମ୍ୟାଚରେ ବିଜୟ ହାସଲ କରି ଆଗୁଆ ସିରିଜ କବ୍ଜା କରିସାରିଛି। ୫ମ ତଥା ଅନ୍ତିମ ଟେଷ୍ଟ ଆସନ୍ତା ସପ୍ତାହରେ ସିଡ୍ନୀରେ ଖେଳାଯିବ। ୨୦ ବର୍ଷ ମଧ୍ୟରେ ବକ୍ସିଂ ଟେଷ୍ଟ ଡ୍ର' ଭାବେ ଶେଷ ହେବା ଏହା ହେଉଛି ଦ୍ୱିତୀୟ ଦୃଷ୍ଟାନ୍ତ। ମ୍ୟାଚର ଫଳାଫଳକୁ ନେଇ ମେଲବୋର୍ନ କ୍ରିକେଟ ଗ୍ରାଉଣ୍ଡର ପିଚ୍କୁ ବିଭିନ୍ନ ମହଲରୁ ସମାଲୋଚନା କରାଯାଇଛି। ସଂକ୍ଷିପ୍ତ ସ୍କୋରଃ ଅଷ୍ଟ୍ରେଲିଆ ପ୍ରଥମ ଇନିଂସଃ ୩୨୭ (ଡି.ଓ୍ବାର୍ନର-୧୦୩, ଏସ୍. ସ୍ମିଥ୍-୭୬; ଏସ୍. ବ୍ରଡ୍- ୪/୫୧)। ଇଂଲଣ୍ଡ ପ୍ରଥମ ଇନିଂସଃ ୪୯୧ (ଏ.କୁକ୍-୨୪୪*, ଜେ. ରୁଟ୍-୬୧; ପି. କୁମିନ୍ସ-୪/୧୧୭)। ଅଷ୍ଟ୍ରେଲିଆ ଦ୍ୱିତୀୟ ଇନିଂସଃ ୨୬୩/୪ ( ଏସ୍. ସ୍ମିଥ୍-୧୦୨*, ଡି. ଓ୍ବାର୍ନର-୮୬, ଏମ୍. ମାର୍ଶ-୨୯*; ରୁଟ୍-୧/୧, ବ୍ରଡ୍-୧/୪୪, ଆଣ୍ଡରସନ-୧/୪୬, ଓକ୍ସ-୧/୬୨)।
